Τα Παιδιά Είναι Εντάξει

Τα Παιδιά Είναι Εντάξει (αγγλικά: The Kids Are All Right) είναι αμερικανική δραματική ταινία παραγωγής 2010 σε σκηνοθεσία Λίσα Τσολοντένκο. Το σενάριο έγραψε η ίδια μαζί με τον Στούαρτ Μπλούμπεργκ και πρωταγωνιστούν οι Ανέτ Μπένινγκ, Τζούλιαν Μουρ και Μαρκ Ράφαλο. Η ταινία βραβεύτηκε με Χρυσή Σφαίρα Καλύτερης Ταινίας Κωμωδία/Μιούζικαλ και Α' Γυναικείου Ρόλου για την Ανέτ Μπένινγκ και ήταν υποψήφια για 4 Όσκαρ, μεταξύ των οποίων και Καλύτερης Ταινίας.

 Η Τζουλς και η Νικ είναι ένα παντρεμένο ομοφυλόφιλο ζευγάρι που ζει στην Καλιφόρνια. Κάθε μία έχει γεννήσει από ένα παιδί με τον ίδιο ανώνυμο δωρητή σπέρματος. Η Νικ είναι γυναικολόγος και είναι το κύριο στήριγμα της οικογένειας και έχει το ρόλο του αυστηρού γονέα, ενώ η Τζουλς είναι πιο χαλαρή, νοικοκυρά και βρίσκεται στο ξεκίνημα της επιχείρησής της να φτιάχνει κήπους. Ενώ το ζευγάρι είναι ευτυχισμένο είναι σαφές ότι η σχέση τους αρχίζει να φθείρεται. Ο μικρός γιος της οικογένειας, Λέιζερ, θέλει να μάθει ποιος είναι ο βιολογικός του πατέρας, αλλά πρέπει να είναι ενήλικος για να μπορεί να πάρει αυτή την πληροφορία από την τράπεζα σπέρματος. Τότε παρακαλά την 18χρονη αδερφή του Τζόνι, να επικοινωνήσει με την τράπεζα και να μάθει την ταυτότητα του πατέρα τους. Η πρώτη συνάντηση με τον πατέρα τους, Πολ, πηγαίνει μια χαρά. Η Τζόνι εντυπωσιάζεται από τον τρόπο ζωής του Πολ και ο ίδιος είναι ενθουσιασμένος που πλέον έχει δύο παιδιά. Η Τζόνι ζητά από τον Λέιζερ να το κρατήσουν μυστικό καθώς δεν θέλει να αναστατώσουν τις μητέρες τους. Η Νικ και η Τζουλς όμως το μαθαίνουν και προσκαλούν τον Πολ σε δείπνο. Η ατμόσφαιρα είναι άβολη αλλά φιλική. Όταν η Τζουλς αποκαλύπτει τα σχέδια για την επιχείρησή της, ο Πολ της ζητά να φτιάξει τον κήπο του και η Τζουλς δέχεται, αν και στη Νικ δεν πολυαρέσει αυτή η ιδέα. Ενώ εργάζεται για τον Πολ, αρέσει στην Τζουλς το γεγονός ότι ο Πολ εκτιμά τη δουλειά της ενώ η Νικ ποτέ δεν την στήριξε. Ένα απόγευμα η Τζουλς και ο Πολ φιλιούνται και καταλήγουν μαζί στο κρεβάτι. Αρχίζει έτσι η μυστική τους σχέση. Η Τζουλς και τα παιδιά αρχίζουν να περνάνε περισσότερο καιρό με τον Πολ. Η Νικ πιστεύει ότι ο Πολ την υπονομεύει, δίνοντας για παράδειγμα τη μοτοσικλέτα του στην Τζόνι για να πάει βόλτα ενώ η ίδια της το έχει απαγορεύσει. Μετά από μια έντονη λογομαχία με την Τζουλς, η Νικ προτείνει να πάνε για φαγητό στον Πολ. Τα πράγματα αρχίζουν να βελτιώνονται καθώς η Νικ χαλαρώνει και έρχεται πιο κοντά με τον Πολ. Κατά τη διάρκεια του δείπνου, όμως η Νικ ανακαλύπτει τρίχες από τα μαλλιά της Τζουλς στο μπάνιο και στην κρεβατοκάμαρα του Πολ. Όταν επιστρέψουν σπίτι η Νικ θα ζητήσει εξηγήσεις από την Τζουλς. Στην αρχή η Τζουλς αρνείται τα πάντα αλλά αργότερα το παραδέχεται. Η Νικ στενοχωριέται αλλά η Τζουλς της εξηγεί ότι δεν είναι ερωτευμένη με τον Πολ. Η ατμόσφαιρα στο σπίτι γίνεται πολύ έντονη, με την Τζουλς να κοιμάται στον καναπέ. Τα παιδιά είναι θυμωμένα με την Τζουλς και τον Πολ. Ο Πολ νομίζει ότι έχει ερωτευτεί την Τζουλς, και δεδομένου ότι η σχέση της με τη Νικ δεν πάει πολύ καλά, προτείνει να χωρίσει με τη Νικ, να πάρει τα παιδιά και να ζήσουν μαζί του. Η Τζουλς έντονα αρνείται. Τη νύχτα πριν φύγει η Τζόνι για το κολέγιο, ο Πολ πηγαίνει στο σπίτι. Η Νικ του λέει ότι είναι παρείσακτος και ότι αν θέλει οικογένεια να κάνει μια δικιά του. Μετά από τον καυγά η Τζουλς μιλάει στα παιδιά και τους λέει ότι ο γάμος είναι δύσκολος και κλαίγοντας παραδέχεται τα λάθη της και ζητά να τη συγχωρέσουν. Το επόμενο πρωί, η οικογένεια χωρίς τον Πολ, πηγαίνουν την Τζόνι στο πανεπιστήμιο. Ενώ η Νικ και Τζουλς αγκαλιάζουν την Τζόνι, αγκαλιάζονται τρυφερά και μεταξύ τους. Στο γυρισμό τους πίσω στο σπίτι ο Λέιζερ λέει στις μητέρες του ότι δεν πρέπει να χωρίσουν καθώς είναι και οι δύο πολύ μεγάλες. Η Τζουλς και η Νικ γελάει με το σχόλιο του Λέιζερ και η ταινία τελειώνει με τις δυο τους να χαμογελούν η μία στην άλλη και να πιάνουν τα χέρια τους. Ανέτ Μπένινγκ στο ρόλο της Νικ Τζούλιαν Μουρ στο ρόλο της Τζουλς Μαρκ Ράφαλο στο ρόλο του Πολ Μία Βασικόβσκα στο ρόλο της Τζόνι Τζος Χάτσερσον στο ρόλο του Λέιζερ Με προϋπολογισμό 4.000.000 δολάρια, η ταινία Τα Παιδιά Είναι Εντάξει έκανε άνοιγμα τριημέρου στη 12η θέση με 3,5 εκατομμύρια δολάρια. Συνολικά συγκέντρωσε 20,8 εκατομμύρια δολάρια στο αμερικανικό box office και 13,8 εκατομμύρια δολάρια στον υπόλοιπο κόσμο. Παγκοσμίως απέφερε 34,7 εκατομμύρια δολάρια. Στην Ελλάδα έκοψε 13.310 εισιτήρια. "Αν και η ταινία δεν είναι κλασική στούντιο παραγωγή, τηρεί όλες τις προϋποθέσεις ενός ομαλού δράματος και οι σταρ που την κουβαλούν μεταδίδουν αμεσότητα και comfort, μια οικειότητα που συνδυάζει το ταλέντο και την ανθρωπιά." LIFO "Η πρωτότυπη σεναριακή ιδέα σε συνδυασμό με το χιούμορ, που δεν λείπει από την ταινία, θα μπορούσε να γίνει ο πυρήνας μιας ανατρεπτικής γκέι ηθογραφίας." Καθημερινή "Παραδοσιακή στην καρδιά κωμωδία οικογενειακών αξιών με κοινωνικά μηνύματα, χιούμορ, συναισθηματικό βάθος κι ένα ανεπανάληπτο οσκαρικό πρωταγωνιστικό δίδυμο." Αθηνόραμα Επίσημη Ιστοσελίδα Τα Παιδιά Είναι Εντάξει στο IMDb